tartuNLP/wikipedia-smugri-20251201 huggingface dataset:
Muonamies

Muonamies eli muonatorppari tai jyvätorppari tarkoitti maatalousyhteiskunnan ja torpparijärjestelmän aikaan tilatonta, mutta omillaan asunutta henkilöä, joka teki päivätöitä maanomistajalle. Nimitys viittaa siihen, että muonamies oli "talon ruoassa" eli osan hänen palkastaan muodosti työnantajan tarjoama ruoka. 
Muonamiehen pestiraha oli autonomian aikana Suomessa kolme ruplaa ja palkka muodostui 4,5 ruistynnyristä, 4,5 leiviskästä silakkaa sekä puolen perunatynnyrin kylvöön riittävästä maatilkusta. Lisäksi isännän oli varattava muonamiesperheelle asuinhuone ja oikeus käyttää tilan metsiä polttopuun hankintaan. Palkkataso vaihteli jonkin verran tilanteesta, aikakaudesta ja työvoiman tarpeesta riippuen.
Muonamiehet olivat osa-aikaista työvoimaa, jotka tekivät talolle esimerkiksi 2–4 työpäivää viikossa. Heidän oli tarpeen vaatiessa tehtävä myös lisäpäiviä oman hevosen kanssa. Lisäpäivistä maksettiin erillinen rahapalkka. Muonamiehet kuuluivat alempiin luokkiin, mutta heidän asemansa oli kuitenkin parempi kuin esimerkiksi loisilla.
Säätyläistilat ja herraskartanot olivat muonamiesten työnantajia 1700-luvulla ja 1800-luvun alussa. Muonamiesten lukumäärä kasvoi voimakkaasti 1800-luvulla, minkä seurauksena myös talonpoikaistilat saattoivat palkata muonamiehiä palvelukseensa.
Urjalan Menosissa paikallinen kyläyhdistys ylläpiti aiemmin Moonamiesmuseota.
M/S Jyväskylä

M/S Jyväskylä on dieselkäyttöiseksi muutettu entinen suomalainen höyrylaiva. Höyrykäyttöisenä alus ajoi reittiliikennettä vuosina 1924–1963 Jyväskylä-Päijänteen Laiva Oy:n käytössä. Dieselkäyttöiseksi muuntamisen lisäksi laivan peräkansi on rakennettu umpeen vuonna 1960. 
Laiva oli yli 30 vuotta käyttämättömänä Lahden Vesijärven satamassa, kunnes se upposi tammikuussa 2002. Samana vuonna laiva siirrettiin Jyväskylän maalaiskuntaan ja nostettiin maalle Väinölän konepajalla. Alus oli tarkoitus kunnostaa takaisin höyryalukseksi, mutta 10.10.2012 aluksella syttyi polttoleikkauksen jälkeen tulipalo, joka tuhosi aluksen kansirakenteet.
M/S Koski

M/S Koski on sisävesilaiva, joka oli aiemmin sisävesihöyrylaiva S/S Koski. Höyrykone poistettiin vuosien 1966–1977 välisenä aikana. Laiva toimi reittiliikenteessä, välillä Kuopio–Akonpohja, vuosina 1898–1952. Tämän jälkeen laiva toimi hinaajana ja asuntolaivana vuoteen 1990 saakka, kunnes palasi takaisin kunnostettuna matkustajaliikenteeseen Kallavedelle vuonna 1997.
Muita tietoja.
Alus ei kuulu Museoviraston perinnelaivarekisteriin.
Ranuan kirkonkylä

Ranuan kirkonkylä on Ranuan kunnan keskustaajama. Se sijaitsee kantatien 78 sekä seututeiden 941 ja 924 risteyksessä. Kirkonkylä on muodostunut Ranuanjärven etelä- ja länsirannoille. Vuoden 2021 lopussa taajaman väkiluku oli 1 765 ja sen pinta-ala oli 4,95 neliökilometriä.
Varsinainen keskustaajama liikekeskuksineen sijaitsee Ranuanjärven länsirannalla, Multilahden asuinalueen eteläpuolella. Liikekeskuksen eteläpuolella sijaitsevat Kolomaan ja Teeritien teollisuusalueet sekä Jukolan, Kolomaan, Oravin ja Riistamaan asuinalueet. Liikekeskuksessa sijaitsevat myös Ranuan urheilutalo Peuransarvi sekä linja-autoasema.
Ranuanjärven etelärannalla sijaitsevassa niemessä sijaitsevat Ranuan kirkko, ala-aste, yläaste, lukio, kirjasto, monitoimitalo ja päiväkoti. Idempänä järven rannalla sijaitsee Mustikkamaan asuinalue sekä Ranuan leirintäalue. Ranuan kristillinen kansanopisto sijaitsee järven pohjoisrannalla.
Kirkonkylällä pidetään vuosittain perinteiset Hillamarkkinat, jotka on järjestetty vuodesta 1974 lähtien.
Alcatrazz

Alcatrazz on Graham Bonnetin Los Angelesissa vuonna 1983 perustama rock-yhtye.
Yhtyeeseen kuuluivat Graham Bonnet (laulu, ex-Rainbow / Michael Schenker Group), Yngwie Malmsteen (kitara, ex-Steeler), Gary Shea (basso, ex-New England), Jimmy Waldo (koskettimet, ex-New England) sekä Jan Uvena (rummut, ex-Alice Cooper / Pointer Sisters).
Kahden albumin jälkeen Malmsteen lähti yhtyeestä musiikillisten erimielisyyksien takia vuonna 1985. Hänet korvattiin Steve Vailla, mutta hänkin lähti kolmannen "Disturbing the Peace" (1985) albumin nauhoituksen jälkeen. Vai korvattiin Danny Johnsonilla, joka oli mukana "Dangerous Games"in (1986) nauhoituksissa ennen yhtyeen hajoamista vuonna 1987.
Graham Bonnet kuvailee yhtyeen musiikkia ajattelevan ihmisen heavy metaliksi.
Vuonna 2006 Graham Bonnet perusti yhtyeen uudelleen kitaristi Howie Simonin, rumpali Glen Sobelin ja basisti Tim Lucen kanssa. Nimen 'Alcatrazz' käyttäminen oli Howie Simonin idea.
Diskografia.
Studioalbumit.
Kahdella ensimmäisellä albumilla kitaraa soittaa Yngwie Malmsteen, kolmannella Steve Vai ja viimeisellä Danny Johnson. 
Malmsteen lähti yhtyeen jälkeen soolouralle. Vai liittyi ensin David Lee Rothin yhtyeeseen, sen jälkeen Whitesnakeen ja lopulta lähti soolouralle.
M/S Taru

M/S Taru on yksityiskäytössä oleva moottorialus Päijänteellä. Laiva on entinen sisävesihöyrylaiva S/S Taru. Laiva on toiminut välillä myös hinaajana ja kettinkiproomuna. 
Nykyiset kansirakenteet on rakennettu vuonna 1980. Kesällä 2016 alukseen suoritettiin mittavia parannus- ja korjaustoimenpiteitä Väinölän telakalla Jyväskylässä. Samalla alus sai uuden värityksen.
Oikeusturvavakuutus

Oikeusturvavakuutus on vahinkovakuutus jonka tarkoituksena on korvata oikeudenkäynneistä ja eräistä niihin rinnastettavista asioista aiheutuvia oikeudenkäyntikuluja.
Oikeusturvavakuutus korvaa vakuutusehdoissa luetelluista vakuutustapahtumista aiheutuvat oman asianajajan tai muun lakimiehen kohtuullisen palkkion ja kulut sekä tuomioistuimelle maksettavat oikeudenkäyntimaksut. Eräät vakuutukset korvaavat myös ne oikeudenkäyntikulut jotka vakuutettu tuomioistuimen päätöksellä velvoitetaan maksamaan vastapuolelle.
Oikeusturvavakuutus on liitännäinen osa yleisimpiä vapaaehtoisia vahinkovakuutuksia. Yksityishenkilöllä vakuutus voi olla osa kotivakuutusta, autovakuutusta tai maatilavakuutusta. Vakuutus sisältyy usein myös yrittäjien ja pienten yritysten vahinkovakuutukseen kuten yritysvakuutukseen tai kiinteistövakuutukseen. Oikeusturvavakuutus voi olla joko osa edellä mainittuja vakuutuksia tai se voidaan eri maksusta lisätä perusvakuutukseen.
Oikeusturvavakuutus voi olla myös erillinen vakuutus. Yleisimpiä näistä ovat yritystoimintaa koskevat vakuutukset sekä eri ammattiliittojen jäsenilleen ottamat, jäsenten ammatinharjoittamiseen liittyvät vakuutukset.
Oikeusturvavakuutus korvaa lähtökohtaisesti riita-asioiden oikeudenkäynteihin liittyviä oikeudenkäyntikuluja. Useimmissa vakuutuksissa korvataan kustannuksia asiamiehen käytöstä jos on syntynyt riita-asia joka voitaisiin välittömästi saattaa käräjäoikeuden tai eräiden muiden riita-asioita käsittelevien tuomioistuinten käsiteltäväksi. Vakuutuksista korvataan erittäin rajoitetusti muihin oikeudenkäynteihin kuten rikosasioihin tai hallintovalituksiin liittyviä kuluja.
Oikeusturvavakuutuksen ehdoissa on runsaasti vakuutuksen käyttöä koskevia rajoituksia. Vakuutus ei esimerkiksi korvaa oikeudenkäynnistä aiheutuvaa vakuutetun omaa ajanhukkaa tai ansionmenetystä. Vakuutus ei myöskään korvaa tavanomaista korkeampia asianajokuluja.
Julkinen oikeusapu ja oikeusturvavakuutus.
Oikeusturvavakuutus on ensisijainen suhteessa julkiseen oikeusapuun. Julkista oikeusapua hakevan on ensin saatava vakuutusyhtiöltään päätös siitä, korvaako vakuutus ne oikeudenkäyntikulut johon julkista oikeusapua haetaan.
Mikäli oikeusturvavakuutus korvaa oikeudenkäynnistä aiheutuvat kulut, voi henkilö saada korvausta vakuutuksen omavastuuosuudesta tai vakuutusmäärän ylittävästä osasta.
Kirjallisuutta.
Eskuri – Hujala – Hynynen: Oikeusturvavakuutus, Helsinki 2002
Eskuri – Jyrinjärvi – Pirinen: Oikeusturvavakuutus, Vaajakoski 2007
Takatalvi (albumi)

Takatalvi on suomalaisen power metal -yhtye Sonata Arctican EP, joka ilmestyi Japanissa vuonna 2003. Lisäksi Spinefarm Records julkaisi albumin pidennetyllä kappalelistalla myös Suomessa 27. tammikuuta 2010.
Albumi ylsi ensimmäisellä listaviikollaan Suomen virallisen listan sijalle 23 ja pysyi listalla viisi viikkoa.
M/S Ukko

M/S Ukko on Kuopiosta liikennöinyt sisävesilaiva. Alus on tehty höyrykäyttöisestä rahtialuksesta vuonna 1980 ja dieselöity. Nykyään laiva on käytössä ravintolalaivana Kuopion satamassa.
Tekniset tiedot.
Laiva toimii ravintolalaivana iltaisin Kuopion satamassa ja se ei ole Museoviraston perinnelaivarekisterissä.
Zetor (ravintola)

Zetor on vuonna 1991 perustettu helsinkiläinen ravintola, joka kuuluu S-ryhmään. Se on tullut tunnetuksi muun muassa traktorisisustuksestaan, jonka on suunnitellut Sakke Järvenpää. Nimensäkin ravintola saa tšekkiläiseltä Zetor-traktorivalmistajalta. Ravintola sijaitsee Helsingin keskustassa Kaivopihalla osoitteessa Mannerheimintie 3-5.
Ravintolan teemana on parodia 1950-luvun ”Suomi-filmien” Suomesta. Sitä suositellaan ulkomaalaisille turisteille etnisenä ravintolana, joka esittelee stereotyyppisiä käsityksiä maalaiselämästä. Teema ulottuu sisustuksesta ruokalistaan, jolla on esimerkiksi makkaraa ilman vihanneksia (miesten annos), suuria pihvejä, sahtia ja muikkuja. Ruokapuolen pöydissä on tarjolla lautasliinojen sijasta talouspaperia suoraan rullasta. Ravintolan käymälätilat on koristettu vanhoista lehdistä leikatuin kuvin.
Taideahtaajat-kuvataideryhmän valokuvateos "Fucking poors" - Miehet palaneessa metsässä koristaa ravintola Zetorin seinää. 
Zetorissa järjestetään tilauksesta kullanhuuhdontaa. Kullanhuuhdonnan järjestää Ravintola Zetorin Kullanhuuhtojat, joka on menestynyt alan kilpailuissa kiitettävästi. 
Ravintola Zetor kuului perustamisaikanaan Elannon Ravintolat Oy -ketjuun. Zetorin perusti työryhmä, johon kuuluivat toimitusjohtaja Mikko Kääriä, kehittämispäällikkö Marja Lindroos, ravintolanjohtaja Sari Nurmi, Radio Cityn toimitusjohtaja Christian Moustgaard sekä Sakke Järvenpää. Järvenpää tiimeineen vastasi erityisesti sisustuksesta, ja koko muuta konseptia kehitti muun tiimin kanssa yhteistyössä Sari Nurmi.
Ravintola Zetor avattiin salaa ”koeajoon” itsenäisyyspäivänä 6. joulukuuta 1991. Virallisia avajaisia juhlistettiin 12. joulukuuta 1991 muun muassa Juha Miedon Hammond-esiintymisen tahdittamana, jota todistivat Vironperän Kyllikki ja Johannes. Vastapainoksi paikalla oli city-ihmisiä Rosa Liksomista Sam Inkiseen. Ravintolan omisti alun perin Osuusliike Elanto ja nykyisin, vuoden 2004 alusta (HOK:n ja Elannon fuusion jälkeen) S-ryhmään kuuluva HOK-Elanto.
Sisävesilaiva

Sisävesilaivoiksi kutsutaan laivoja, jotka liikennöivät sisämaan vesistöissä. Suomessa sisävesilaivat liikennöivät esimerkiksi Saimaan ja Päijänteen vesistöissä. Merkittäviä sisävesilaivojen satamakaupunkeja ovat Savonlinna, Kuopio, Lappeenranta, Tampere ja Jyväskylä. Myös Hämeenlinna, Imatra, Joensuu, Kajaani, Lahti, Varkaus ja Mikkeli kuuluvat sisävesien satamiin. 
Sisävesilaivoja.
Perinteiset höyryalukset.
Perinteisiä höyrylaivoja sisävesiliikenteessä ovat muun muassa:
Moottorialukset.
Osa moottorialuksista on muutettu perinteisistä höyryaluksista vaihtamalla alukseen höyrykoneen tilalle dieselmoottori. Sisävesillä liikennöiviä moottorialuksia ovat muun muassa:
Apache Cocoon

Apache Cocoon on Apache-projektin tuottama ohjelmistokehys/middleware WWW-palvelujen toteuttamiseen (content management framework). Se on kirjoitettu Java-ohjelmointikielellä. Cocoonin päälle on kehitetty myös sisällönhallintajärjestelmiä kuten Apache Forrest ja Apache Lenya.
Perustana Cocoonissa on työjärjestysten (pipeline) luominen. Periaatteena on, että Cocoon tunnistaa tietyn tarvittavan sivun, ja päättelee sen pohjalta, mitä eri toimenpiteitä pitää tehdä, jotta tietty lähdedokumentti saataisiin halutussa muodossa. Pääasiassa Cocoon käsittelee XML-muodossa olevia lähdedokumentteja, joista erilaisten XSL-muunnosten avulla tuotetaan halutun tyyppinen dokumentti.
Cocoonin työjärjestyksien luomisessa määritellään esimerkiksi seuraavia komponentteja:
Periglasiaaliset ilmiöt

Periglasiaaliset ilmiöitä tapahtuu alueilla, jotka jäätyvät ja sulavat kausittain. Alueet ovat useimmiten entisten tai nykyisten jäätiköiden reunoilla. Periglasiaaliset ilmiöt saavat aikaan varsin ainutlaatuisia luonnonmuodostlemia, sillä maisemaan vaikuttavat erilaiset kerrostumiset ja eroosio.
Geologi Walery Łoziński ehdotti 1909 termiä periglasiaalinen tutkittuaan Karpaattien pakkasrapautumista. Sillä alettiin pian viittamaan pleistoseenikauden jäätiköiden edustalla oleviin ympäristöihin. Periglasiaalisia ilmiöitä on sittemmin alettu vittaamaan moniin kylmässä tapahtumiin luonnonilmiöihin, vaikka ne eivät liittyisikään suoraan jäätiköihin.
Periglasiaalisten ympäristöjen yhteinen piirre on ikirouta, jolla viitataan maahan, joka on jäässä vähintään kaksi vuotta putkeen. Ikiroudan ylin kerros on aktiivinen, ja se jäätyy ja sulaa vuodenajasta riippuen. Se myös aiheuttaa pitkälti monet periglasiaaliset pinnanmuodot, koska pintakerrokseen liittyy erilaisia prosesseja, kuten nivaatiota, massaliikuntoja ja routimista.
Periglasiaalisille alueilla maan pinnalle syntyy roudan aiheuttamia niin sanottuja kuviomaita, jotka voivat olla muutaman senttimetrin kokoisista useiden metrien läpimittaisiin muotoihin ja jopa kokonaisia rinteitä tai laaksonpohjia peittäviin jättiläismuodostelmiin. Kuviomaita luokitellaan morfologisesti, sillä samannäköisissä muodostelmissa vaikuttavat keskenään samanlaiset ilmiöt.
Pingot ovat mäkiä, joiden sisuksessa on jäätä. Ne ovat harvinaisia, koska ne vaativat ainutlaatuiset geomorfologiset ja hydrologiset olosuhteet. Jäähän liittyviä pinnanmuodostelmia ovat myös palsat ja turvetasangot. Ikiroudan jään sulaminen puolestaan synnyttää muun muassa sulajärviä ja termokarsteja.
Periglasiaalialueiden rinteillä tunnetaan kaksi erilaista ilmiötä, jotka aiheuttavat maan hidasta valumista. Gelifluktiossa maan pintakerros ylikyllästyy vedellä, minkä seurauksena se menettä kantavuutensa ja alkaa valua märkänä massana. Ryömyilmiössä puolestaan maa valuu joitakin senttejä tai millejä sen kutistuessa sulamisen seurauksena. Routiessa maa puolestaan laajenee.
Bolívar (osavaltio)

Bolívar on yksi 23:sta osavaltiosta, joihin Venezuela on jaettu. Osavaltion pääkaupunki on Ciudad Bolívar. Bolívarin pinta-ala on 240 528 km² ja vuoden 2011 väestölaskennan mukaan asukkaita on 1 413 115.
Kunnat.
Bolívar muodostuu 11 kunnasta (), jotka ovat (kunnan hallinnollinen keskus suluissa):
Johan Wissman

Johan Lukas Wissman, (s. 2. marraskuuta 1982 Helsingborg) on ruotsalainen pikajuoksija. Hänen päämatkansa urallaan ovat 200 metriä ja 400 metriä.
Wissman saavutti 200 metrillä hopeaa EM-kisoissa 2006 Göteborgissa. Mitali oli Ruotsin ensimmäinen EM-mitali 200 metriltä yli 40 vuoteen. Hänellä on myös kaksi hopeaa sisäratojen MM-kilpailuista: 200 metriltä Budapestista 2004 ja 400 metriltä Valenciasta 2008. Hän voitti sisäratojen Euroopan-mestaruuden 400 metrillä Torinossa 2009 ennätyksellään 45,89.
200 metrillä Wissman ei ole saavuttanut sisäratojen MM- ja ulkoratojen EM-hopean lisäksi suurta arvokisamenestystä: hän selviytyi kuitenkin välieriin Wienin sisäratojen EM-kisoissa 2002, Pariisin MM-kisoissa 2003, Madridin sisäratojen EM-kisoissa 2005 ja Barcelonan EM-kisoissa 2010 sekä puolivälieriin Ateenan olympialaisissa 2004 ja Helsingin MM-kisoissa 2005. Münchenin EM-kisoissa 2002 ja Birminghamin sisäratojen MM-kisoissa 2003 hän jäi alkueriin.
400 metrillä Wissman on ollut sisäradoilla saavutettujen MM-hopean ja EM-kullan lisäksi kolmesti arvokisojen loppukilpailussa: Birminghamin sisäratojen EM-kisoissa 2007 hän oli neljäs, Osakan MM-kisoissa 2007 seitsemäs ja Pekingin olympialaisissa 2008 kahdeksas. Berliinin MM-kisoissa 2009 hän selviytyi välieriin, mutta ei juossut. Pariisin sisäratojen EM-kisoissa 2011 hän jäi alkueriin.
Wissman alitti 45 sekunnin rajan 400 metrillä ensimmäisen kerran Osakan MM-kisojen alkuerissä vuonna 2007. Kesällä 2007 hän paransi 400 metrin ennätystään ja Ruotsin sekä Pohjoismaiden ennätystä (Islannin Oddur Sigurdssonin juoksema 45,36) useamman kerran.
Guarneri

Guarneri on italialainen viulunrakentajasuku, joka toimi Cremonassa 1600- ja 1700-luvuilla. Suvun soittimien maine hipoo Amatin ja Stradivarin soittimien tasoa.
Andrea Guarneri (n. 1626 – 7. joulukuuta 1698) sai oppinsa Nicolo Amatin viuluverstaalla. Hänen soittimensa noudattavatkin Amatin rakennetta. Andrea Guarneri teki erityisesti hienoja alttoviuluja, joista yksi oli William Primrosen soitin.
Andrean poika Pietro Giovanni Guarneri (18. helmikuuta 1655 – 26. maaliskuuta 1720) tunnetaan myös nimellä Pietro da Mantova erotuksena samannimisestä serkustaan. Hän sai oppinsa isänsä verstaalla, mutta toimi itse Mantovassa muusikkona ja viulunrakentajana. Hänen soittimiaan pidetään isän instrumentteja etevämpinä, mutta ne ovat sangen harvinaisia. Joseph Szigetillä oli Andrean tekemä soitin.
Andrean nuorempi poika, Giuseppe Giovanni Battista Guarneri (25. marraskuuta 1666 – 1739 tai 1740), jatkoi isänsä verstaan toimintaa Cremonassa. Häntä pidetään yhtenä viulunrakentamisen suurista nimistä, vaikka hän elinaikanaan jäikin Stradivarin varjoon. Kaksi Giuseppen poikaa jatkoi suvun perinteitä. 
Heistä vanhempi Pietro Guarneri (Pietro da Venezia) (14. huhtikuuta 1695 – 7. huhtikuuta 1762), toimi soitinrakentajana Venetsiassa ja omaksui sikäläisiä työmenetelmiä. Hänen harvinaisia soittimiaan pidetään suuressa arvossa.
Bartolomeo Giuseppe Guarneri (del Gesù) (21. elokuuta 1698 – 17. lokakuuta 1744) sai liikanimensä siitä että hän merkitsi kaikki soittimensa kirjaimilla I.H.S. (iota-eta-sigma) ja ristisymbolilla. Hän kehitti oman persoonallisen tyylinsä joka poikkeaa muista suvun soittimista. Guarneri del Gesù -soittimia pidetään Stradivarin vertaisina, ja jotkut asettavat ne niiden edellekin. Virtuoosi Niccolò Paganinin mielisoitin Cannone Guarnerius oli Guarneri del Gesù vuodelta 1743. Yehudi Menuhin soitti "Lord Wilton" Guarneri del Gesù -viulua vuodelta 1742. Muihin del Gesù -viulujen soittajiin lukeutuvat myös Corey Cerovsek, Arthur Grumiaux, Jascha Heifetz, Leonid Kogan, Isaac Stern ja Henryk Szeryng. Myös Bartolomeo Giuseppe Guarnerin vaimo Katarina Guarneri (o.s. Rota) rakensi viuluja.
Kaledonian metsä

Kaledonian metsä (eng. "Caledonian Forest") on nimitys metsäalueille, jotka kasvoivat ennen laajoilla alueilla Skotlannin Ylämaalla. Niiden on arvioitu käsittäneen 15 000 km² alueen. Nykyään alle prosentti alkuperäisestä metsäalueesta on säilynyt eristäytyneissä paikoissa. Metsissä esiintyy monia eläimiä ja kasveja, joita ei tavata muualla Britteinsaarilla.
Skotlannin metsät muodostivat boreaalisen vyöhykkeen läntisen ääripään Euraasiassa. Puulajistoon kuului mänty, koivut, pihlajat, haapa, kataja, tammi ja muutamia muita lajeja. Länsirannikolla tammi ja koivut hallitsivat lauhkean vyöhykkeen sademetsiä, joissa kasvoi runsaasti saniaisia, sammalia ja jäkäliä.
Metsäalueet muodostuivat viimeisen jääkauden jälkeen. Puut alkoivat levitä Britteinsaarille maakannaksen kautta, joka on nykyään Englannin kanaalin peittämä. Mäntymetsiä kasvoi lyhyen aikaa kaikkialla Britteinsaarilla, ennen kuin ilmasto lämpeni hitaasti ja männyt vetäytyivät Skotlannin Ylämaalle, alueelle joka on Britteinsaarilla ilmastoltaan sopivimpia niille.
Metsät saivat nimensä roomalaisilta, jotka kutsuivat Skotlantia Kaledoniaksi.
Deutsche Eishockey-Liga

Deutsche Eishockey Liga (sponsorinimeltään PENNY Deutsche Eishockey Liga, lyhenne DEL) on saksalainen ylimmän sarjatason jääkiekon ammattilaisliiga. Sitä on pelattu kaudesta 1994–1995 asti, jolloin se korvasi aiemman Eishockey-Bundesligan.
Kaudella 2024–2025 yleisökeskiarvo oli runkosarjassa 7 781 ja pudotuspeleissä 10 678 katsojaa.
Joukkueet kaudella 2025–2026.
Kaudella 2025–2026 liigassa pelaa 14 joukkuetta:
HOJKS

HOJKS eli henkilökohtainen opetuksen järjestämistä koskeva suunnitelma on opintosuunnitelma, joka tulee laatia niille oppilaille, joille on tehty perusopetuslain mukainen hallinnollinen erityisen tuen päätös; kaikille erityisopetusta saaville oppilaille sitä ei siis laadita. Suunnitelmaan kirjataan oppilaan tarvitsemat pedagogiset järjestelyt, arviointi, resurssit, yhteistyötahot ja vastuualueet eri tahojen kanssa sekä kehityksen ja kasvun seuranta. Suunnitelma voidaan laatia perusopetuksessa tai ammatillisessa opetuksessa olevalle; lukiossa sitä ei voi laatia.
Laadittava jokaiselle erityiseen tukeen otetulle.
Jokaiselle erityiseen tukeen otetulle tai siirretylle oppilaalle tulee laatia hyväksyttyyn opetussuunnitelmaan perustuva, henkilökohtainen opetuksen järjestämistä koskeva suunnitelma (HOJKS). Henkilökohtaisen opetuksen järjestämistä koskevan suunnitelman tehtävänä on tukea pitkäjänteisesti oppilaan yksilöllistä oppimisprosessia. Oppilaan arviointi perustuu yleiseen oppimäärään tai siihen yksilölliseen oppimäärään, joka hänelle on asetettu henkilökohtaisessa opetuksen järjestämistä koskevassa suunnitelmassa. Henkilökohtaisen opetuksen järjestämistä koskevan suunnitelman laatimiseen osallistuvat moniammatillisessa yhteistyössä oppilaan opettajat, oppilashuollon asiantuntijat sekä mahdollisuuksien mukaan oppilas itse ja aina oppilaan huoltajat.
Sisältö.
Henkilökohtainen opetuksen järjestämistä koskevan suunnitelman (HOJKS) tulee ammatillisessa opetuksessa sisältää (A 811/1998, 8 § mukaan)
Perusopetuksessa perusopetuslain 17 a § mukaan suunnitelman keskeisestä sisällöstä määrätään opetussuunnitelman perusteissa.
16.4.2004 hyväksyttyjen perusopetuksen opetussuunnitelman perusteiden mukaan HOJKSin tulee sisältää seuraavat tiedot sen mukaan kuin on tarve oppilaan opetuksen yksilöimiseksi:
Opetus yksilöllisen tarpeen mukaan.
Silloin, kun opetusta ei voida oppilaan vaikean vamman tai vaikean sairauden vuoksi järjestää oppiaineittain laaditun oppimäärän mukaisesti, opetus tulee järjestää toiminta-alueittain. Opetussuunnitelmaan kuuluvat toiminta-alueet ovat motoriset taidot, kieli ja kommunikaatio, sosiaaliset taidot, päivittäisten toimintojen taidot ja kognitiiviset taidot. Toiminta-alueet tulee jakaa opetussuunnitelmassa osa-alueiksi. Jos oppilaalla ei ole enää tarvetta erityisopetukseen, tulee tehdä hallinnollinen päätös hänen siirtämisestään yleisopetukseen. Ammatillinen erityisopetus tulee järjestää ammattiaineittain niiltä osin kuin tarvetta esiintyy. Muilta osin opetus järjestetään normaalin opetussuunnitelman mukaisesti .
Erityisopetuksen saatavuus.
Suomen lain mukaan jokaisella tulee olla tasaveroiset mahdollisuudet saada koulutusta. Tämä merkitsee, että erityisopetusta tulee olla saatavilla niin peruskoulussa kuin ammatillisissa oppilaitoksissa kaikilla opintolinjoilla.
Vesimylly

Vesimylly on mylly, joka saa käyttövoimansa virtaavasta vedestä, kuten koskesta. Vesimyllyssä virtaava vesi pyörittää vesiratasta tai turbiinia, jonka liike käyttää myllyssä olevaa koneistoa tai laitetta. Vesimyllyä voidaan käyttää esimerkiksi viljan jauhamiseen, huovuttamiseen, parkitsemiseen, paperin valmistukseen, sahaamiseen tai metallin työstämiseen vesivasaralla. Jos vesimyllyä käytetään pelkkään sähköntuotantoon, siitä käytetään nimitystä vesivoimalaitos. Vesimyllyt olivat Suomessa yleisiä 1900-luvun alkupuolelle saakka. Keksintönä vesimylly on vanhempi kuin tuulimylly.
Vesimyllyyn kuuluvat varsinaisen myllyrakennuksen lisäksi hitaasti virtaavissa ja pudotuskorkeudeltaan pienissä joissa pato sekä padon taakse muodostuva myllylampi. Padossa on yleensä myllyyn johtava kouru sekä tulvaluukut, joista liika vesi pääsee virtaamaan kevään tulvien aikana.
Pirkanmaan Kokoomus

Pirkanmaan Kokoomus on yksi Kansallisen Kokoomuksen piirijärjestöistä. Sen piiritoimisto sijaitsee Tampereella. Eduskuntavaaleissa 2023 kokoomus oli kannatukseltaan Pirkanmaan toisiksi suurin puolue, mutta paikkamäärältään tasoissa SDP:n kanssa.
Pirkanmaan kokoomuksen piirihallituksen puheenjohtajana toimii Jari Andersson ja käytännön toimintaa johtaa toiminnanjohtaja Jari Porraslampi.
Raneferef

Raneferef (tunnetaan myös nimillä Neferefre, Ranefer) oli Egyptin faarao 2448–2445 eaa. viidennen dynastian aikana. 
Raneferef oli faarao Neferirkaran poika ja seuraajansa faarao Niuserran vanhempi veli.
Kerttu-Kaarina Suosalmi

Kerttu-Kaarina Suosalmi, (oikeasti Kerttu-Kaarina Suosalmi-Kardén, 9. syyskuuta 1921 Lahti – 14. helmikuuta 2001 Hollola) oli suomalainen kirjailija. 
Hänen vanhempansa olivat asemapäällikkö Elis Ivar Sundelin ja Dagmar Josefina Flinckman. 
Suosalmi pääsi ylioppilaaksi 1943, valmistui sosionomiksi Yhteiskunnallisesta korkeakoulusta 1946 ja opiskeli vielä Helsingin yliopistossa ja Yhteiskunnallisessa korkeakoulussa kotimaista kirjallisuutta ja sosiaalipolitiikkaa. Ennen ammattikirjailijaksi ryhtymistä hän toimi opettajana.
Suosalmi käsittelee teoksissaan yksilön vapauden ja vastuun ongelmia, kyvykkyyttä, kyvyttömyyttä ja mahdollisuuksia, ja niiden päähenkilö on usein avuton mies. Teoksessa "Jeesuksen pieni soturi" (1976) käytetty uusi kerrontatapa merkitsi hänen urallaan käännekohtaa. Suosalmi kirjoitti myös näytelmiä ja elokuvakäsikirjoituksia. Suosalmesta on sanottu, että hän oli ”dramaattisten jännitteiden luojana tunnetuimpia suomalaisessa nykyproosassa. Häntä on usein pidetty 1960- ja 1970-luvulle tyypillisen ajassa liikkuvan keskiluokan kuvauksen huomattavimpana edustajana”.
Kerttu-Kaarina Suosalmen puoliso oli taidemaalari Jorma Kardén (1925−2001). He menivät naimisiin vuonna 1953. Heille syntyi Kristian 1953. Aviopuoliso kuoli kuukautta Suosalmea aiemmin.
Kivikkosirkku

Kivikkosirkku ("Emberiza buchanani") on aasialainen sirkkulaji, joka on tavattu kerran Suomessa. Lajista on kuvattu kolme alalajia:
Edward Blyth nimesi lajin brittiläisen luonnontieteilijän Francis Buchanan-Hamiltonin kunniaksi.
Koko ja ulkonäkö.
Muistuttaa suuresti lähisukulaisiaan peltosirkkua ja ruostekurkkusirkkua.
Levinneisyys.
Laji esiintyy Itä-Turkista Länsi-Kiinaan ulottuvalla alueella. Kivikkosirkku talvehtii Intiassa ja sen lähiympäristössä. Laji tavattiin Suomessa ensimmäisen kerran Porissa 30.–31.10.2006. Kivikkosirkusta tuli Suomen 450. lintulaji BirdLife Suomen rariteettikomitean hyväksyttyä havainnon.
Kivikkosirkku on havaittu Euroopassa aiemmin viidesti ja Länsi-Euroopassa vain kerran, Alankomaissa lokakuussa 2004 .
Elinympäristö.
Vuoristolaji, joka pesii vuorenrinteillä ja ylängöillä yli 2000m korkeudella.
Teatteri Eurooppa Neljä

Teatteri Eurooppa Neljä, TE4, on Suomen suurin kiertävä ammattiteatteri, ja erikoistunut musiikkiteatteriin. Kiertueryhmään kuuluu neljä näyttelijää, neljä muusikkoa ja teknikko. Teatterin tunnuslause on "Yhtä lähellä kuin kotisi, Suomen suurin kiertävä ammattiteatteri". Perinteinen kesäteatteri sijaitsee Äänekoskella.
Historia.
Teatteri perustettiin vuonna 1989 Keski-Suomessa, Saarijärven vanhassa pappilassa. Perustajajäsenet olivat Heikki Paavilainen, Mervi Paavilainen, Kunto Ojansivu, Minna Kangas, Jukka Pääkkönen, Hanna Emaus ja Jouni Virtanen. Pappilasta käsin käynnistyi kiertuetoiminta ympäri Suomen sekä kiinteällä paikalla sijainnut kesäteatteri. 
Toiminnan laajentuessa pappilan tilat jäivät pieniksi ja uudet isommat toimitilat löytyivät vuonna 1998 Äänekoskelta Martin Kievarista. Martin Kievariin rakennettiin 700-paikkainen kesäteatterikatsomo sekä teatterin toimistotilat. Vuonna 2004 teatteri muutti uudestaan, tällä kertaa Jyväskylään. Jyväskylän Laajavuoressa oli 800-paikkainen kesäteatterikatsomo, harjoitustilat, studio, toimisto ja puvusto. Vuoden 2013 alussa teatteri sai oman 60-paikkaisen teatteritilansa, TE4 -klubin Jyväskylän Kyllikinkadulle, Sepänkeskukseen. Samassa paikassa sijaitsevat myös toimistot. Kesällä 2013 ja 2014 kesäteatteria esitettiin Jyväskylän keskustan tuntumassa sijaitsevalla Kankaan tehdasalueella, jonne valmistui 500-paikkainen katettu katsomo.
Kesiksi 2015 ja 2016 teatteri palasi Laajavuoreen. Kesästä 2017 lähtien kesäteatterin kotipaikka on Äänekosken Kartano Kievarilla.
Ohjelmisto.
Teatteri Eurooppa Neljän kiertueohjelmisto vaihtelee vuosittain. Ohjelmistossa on muun muassa lastenteatteria, ravintolakabareita, aikuisten näytelmiä sekä erilaisia mittatilausesityksiä. Teatteri kiertää noin 150 päivää vuodesta ympäri Suomen ja lisäksi kesäteatteriesityksiä on noin 40 kesässä. 
Eurooppa Neljä on hyvän tuulen kansanteatteri. Sen näytelmät yhdistelevät huumoria sekä musiikkia ja niissä on aina onnellinen loppu. Olennainen osa Teatteri Eurooppa Neljän kesäteatteriesityksiä on teatterilaisten tuominen lähelle yleisöä: rooliasuihin pukeutuneet näyttelijät ottavat kesäteatteriin saapuvat ihmiset vastaan ja toimivat myös liikenteenohjaajina.
Kuuluisia teatterilaisia.
Teatteri Eurooppa Neljässä on työskennellyt vuosien varrella suuri määrä nimekkäitä näyttelijöitä ja esiintyjiä, mm. Ritva Oksanen, Jukka Sipilä, Arja Koriseva, Pauli Hanhiniemi, Kari Hotakainen, Merja Larivaara, Kikka Laitinen, Kati Outinen, Maria Lund, Juha Junttu, Iikka Forss, Ilkka Koivula, Ari Laaksonen ja Maiju Jokinen.
Teatterista on ponnistanut Suomeen lukuisia teatterialan vaikuttajia, kuten entinen Hämeenlinnan kaupunginteatterin ohjaaja Matti Kuikkaniemi sekä samaisen teatterin entinen johtaja Heikki Paavilainen.
Karl Collan

Karl Collan (3. tammikuuta 1828 Iisalmi – 12. syyskuuta 1871 Helsinki) oli suomalainen kirjailija, kääntäjä ja säveltäjä. Hän kuuluu romantiikan ajan yksinlaulun arvostetuimpiin edustajiin.
Henkilöhistoria.
Karl Collanin vanhemmat olivat kirkkoherra Pehr Johan Collan ja Christina Elisabet Crohns ja veljet toimittaja Fabian Collan, lääkäri Alexander von Collan ja sotarovasti Clas Collan. Hänen puolisonsa vuodesta 1866 lähtien oli laulajatar Maria Margareta Pacius, säveltäjä Fredrik Paciuksen ja Nina Lucia Martinin tytär. Karl ja Maria Collanin tytär oli pianisti Maria Elisabeth Beaurain.
Collan tuli ylioppilaaksi vuonna 1842. Hänet vihittiin maisteriksi Keisarillisessa Aleksanterin-yliopistossa vuonna 1850, minkä jälkeen hän toimi Helsingin ruotsalaisen tyttökoulun opettajana. Vuonna 1859 hän tuli yliopistoon saksan kielen lehtoriksi sekä vuonna 1866 yliopiston kirjastonhoitajaksi. Tohtorintutkinnon Collan suoritti vuonna 1860, puolustettuaan "Öfversigt af Serviens historiska folksånger" -nimistä väitöskirjaansa. "Litterär Tidskrift" -lehden päätoimittaja hän oli vuosina 1863–1865.
Karl Collan kuoli koleraan vain 43-vuotiaana. Hänet on haudattu Hietaniemen hautausmaalle Helsinkiin.
Taiteellinen tuotanto.
Collanin elämäntyön pysyvintä puolta on hänen säveltaiteellinen toimintansa. Collan oli itseoppinut, hänen sävellyksensä ovat miltei yksinomaan yksinkertaisia yksin- ja kuorolauluja. Hänen tunnetuin sävelmänsä lienee ”Sylvian joululaulu”. Myös ”Savolaisen laulu” ja ”Vaasan marssi” ovat Collanin säveltämiä. Collan oli myös suomalaisten kansansävelmien keräystyön uranuurtajia. 
Suomalaisen Kirjallisuuden Seuran stipendiaattina hän kävi vuonna 1854 kansanrunojen ja -sävelmien keräysmatkalla Savossa ja Karjalassa. Matkan tuloksena hän julkaisi vuosina 1854–1856 kaksi vihkoa "Valituita suomalaisia kansanlauluja", johon sisältyneet kansansävelmät ”Kreivin sylissä istunut” ja ”Paremp’ olla tyttönä” innoittivat virolaista Aleksander Kunileidia säveltämään Viron ensimmäisille laulujuhlille kuorolaulut ”Sind surmani” ja ”Mu isamaa on minu arm”. 
Karl Collan on säveltänyt Johan Ludvig Runebergin runoon "Hurtti-Ukko"-marssin, joka on Pohjois-Savon prikaatin ja Kainuun prikaatin kunniamarssi. 1860-luvulla hän käänsi Kalevalan ruotsiksi.
Sävellyksiä ja sovituksia.
Karl Collanin sävellyksiä ja sovituksia ovat:
Kirjallisia teoksia.
Karl Collanin kirjallisia teoksia ovat:
Meeri Kalavainen

Meeri Sirkka Kalavainen (27. huhtikuuta 1918 Tuprova – 27. lokakuuta 2010 Espoo) oli suomalainen poliitikko, joka toimi SDP:n kansanedustajana vuosina 1948–1979. Hän oli myös toisena opetusministerinä 1970–1971 hoitaen Suomen ensimmäistä kultuuriministerin virkaa. Kalavainen istui pitkällä urallaan kaikkiaan 32 valtiopäivät.
Elämä.
Inkerinmaalla syntyneen Kalavaisen vanhemmat olivat työmies Pekka Kalavainen (1892-1966) ja Anna-Maria Asikainen (1895-1988). Perheen muutettua Suomeen Kalavainen varttui Kotkassa, jossa hän kävi kansakoulun ja työskenteli kotiapulaisena sekä kaupungin lähettinä. Kaksivuotisen ammattikoulun jälkeen Kalavainen työskenteli Kymenlaakson Työväen Säästöpankin virkailijana 1938-1945. Kalavainen aloitti poliittisen uransa vuonna 1935, jolloin hänet valittiin Kotkan Sosialidemokraattisen Nuorison puheenjohtajaksi. Jatkosodan aikana Kalavainen suoritti Työväen Akatemian kurssin ja muutti sodan päätyttyä Helsinkiin, jossa hän toimi Sosialidemokraattisen työläisnuorisoliiton järjestösihteerinä 1945–1947 ja Suomen Liiketyöntekijäin Liiton opintosihteerinä 1947–1948. 
Kalavainen valittiin kansanedustajaksi vuonna 1948. Eduskuntatyössään hän keskittyi koulutus- ja sivistyskysymyksiin. Vuonna 1970 Kalavaisesta tuli Karjalaisen hallituksen II opetusministeri, jonka vastuulla olivat myös kulttuuriministerin tehtävät. Kalavaisen näkyvimpiä hankkeita oli aikuiskoulutuksen kehittäminen, jonka ohella hän ajoi uudistuksia nuorisojärjestöjen valtionapuihin. Ministerikautensa jälkeen Kalavainen keskittyi tasa-arvokysymyksiin toimiessaan Tasa-arvoasiain neuvottelukunnan ensimmäisenä puheenjohtajana 1972–1981. Hän oli myös SDP:n eduskuntaryhmän varapuheenjohtaja 1966–1978.
SDP:n puoluehajaannuksen aikana Kalavainen kuului Väinö Leskistä tukeneeseen enemmistösiipeen. Hänellä oli keskeinen rooli kahtia jakautuneen sosiaalidemokraattisen naisliikkeen eheytymisessä. Hajaannuksen alkaessa vuoden 1957 puoluekokouksessa Kalavainen toimi Sosialidemokraattisen naisliiton puheenjohtajana. Naisliitto jäi skogilaisten haltuun, jolloin siitä eronneet naiset perustivat Sosialidemokraattisten Naisten Keskusliiton. Kalavainen toimi sen puheenjohtajana vuodesta 1972 lähtien, kunnes liitot 1979 yhdistyivät Sosialidemokraattisiksi Naisiksi. Vuonna 1953 Kalavainen oli perustamassa Vanhus- ja lähimmäispalvelun liiton edeltäjää Koteja Vanhuksille -yhdistystä. Hän toimi muun muassa Työväen Sivistysliiton varapuheenjohtajana sekä Pajulahden urheiluopiston johtokunnan puheenjohtajana 1963–1987. Kalavainen oli presidentin valitsijamiehenä 1950, 1956, 1962 ja 1968. Hän oli myös Kotkan kaupunginvaltuuston jäsen.
Meeri Kalavainen kuoli Jorvin sairaalassa 92-vuotiaana lokakuussa 2010. Hänet on haudattu perhehautaan Kotkan Vapaa-ajattelijain hautausmaalle.
Jakojäännösvarmistus

Jakojäännösvarmistus on menetelmä numerosarjan, esimerkiksi koodin oikeellisuuden varmistamiseksi. Varmiste muodostetaan siten, että numerosarjaa käsitellään kokonaislukuna ja jaetaan se ennalta määrätyllä vakiolla. Vertaamalla saatua jakojäännöstä oikeaksi tiedettyyn arvoon voidaan havaita useimmat näppäily-, tiedonsiirto- tai muut virheet numerosarjassa. Oikea tulos ei kuitenkaan takaa numerosarjan virheettömyyttä, koska useilla eri numerosarjoilla on sama jakojäännös (ks. esimerkki).
Esimerkkejä.
1. Henkilötunnuksen viimeinen merkki on varmiste, joka muodostetaan laskemalla syntymäajan ja yksilönumeron muodostaman 9-numeroisen kokonaisluvun ja numeron 31 jakojäännös. Jakojäännös on välillä 0-30, ja sitä vastaava merkki katsotaan erityisestä taulukosta. Menetelmän avulla voidaan huomata useimmat numerosarjaan tulleet virheet tietojärjestelmissä, joissa käsitellään henkilötunnuksia.
2. Jakojäännösvarmistus ei huomaa kaikkia virheitä. Esimerkiksi on tunnettua, että luku on jaollinen yhdeksällä jos ja vain jos sen numeroiden summa on jaollinen yhdeksällä. Kuitenkin 9+9 ≠81, vaikka 9+9=18 ≡ 0 ≡ 81 (mod 9).
Puksipuut

Puksipuut eli puksit eli koiranpensaat ("Buxus") on noin 70 lajia käsittävä suku puksipuukasvien eli puksikasvien (Buxaceae) heimossa. Ne ovat ainavihreitä pensaita tai pieniä puita. Lajeja kasvaa luonnonvaraisena Euroopan länsi- ja eteläosissa, Aasian lounais-, etelä- ja itäosissa, Afrikassa, Etelä-Amerikan pohjoisimmassa osassa, Keski-Amerikassa ja Meksikossa. Suurin osa lajeista kasvaa trooppisilla tai subtrooppisilla alueilla.
Suomessa on kasvatettu perinteisesti puksipuita lähinnä ruukuissa ja talvehdittamalla ne valoisassa viileässä kellarissa. Talvehtiminen epäonnistuu liian lämpimässä ja kuivassa tilassa.
Viljely ja hoito.
Etelä-Suomessa puutarhamyymälöistä saatava isopuksipuun yleisin lajike on reunuspuksipuu ("Buxus sempervirens" ’Suffruticosa’). Se on herkkä pakkasvaurioille, eikä sitä kannata istuttaa avomaalle. Isopuksipuu talvehtii I-vyöhykkeellä vain hyvin suojattuna avomaalla ja on hyvin herkkä kevätahavalle. Vaaleanvihreälehtinen japaninpuksipuu on osoittautunut Suomessa melko kestäväksi. Paksu lumihanki talvisin luo suotuisat olosuhteet kasvien menestymiselle. Talvenkestävyys vaihtelee lajikkeittain. Yleisesti saksalaiset taimistoviljelijät pitävät isopuksipuita kestävämpinä kuin japaninpuksipuita. "Buxus microphylla" ’Faulkner’ on osoittautunut melko kestäväksi lajikkeeksi avomaalla I- ja jopa II-vyöhykkeellä, mutta hyvä talvehtiminen edellyttää kunnollista lumipeitettä ja suojausta kevätauringolta. "Buxus microphylla" ’Green Gem’ ja "Buxus microphylla" ’Green Velvet’ ovat kanadalaisia uutuuslajikkeita, jotka on kehitetty risteyttämällä isopuksipuita ja japaninpuksipuita ("Buxus microphylla" var. "koreana" × "Buxus sempervirens"). Niille ominaisia piirteitä ovat isopuksipuun tummanvihreä, tuuhea lehdistö ja puksipuuksi erinomainen kevätahavan kesto. Nämä lajikkeet kasvavat luonnostaan siron muotoisiksi eikä niitä ole välttämättä tarvetta leikata. Green Gem kasvaa hyvin hitaasti noin 30–60 cm korkeaksi pyöreähköksi pensaaksi ja Green Velvet sitä nopeammin ja selkeästi suuremmaksi, noin metrin korkuiseksi ja korkeuttaan leveämmäksi pensaaksi muutaman kymmenen vuoden kuluessa, mikäli ei satu paleltumaan sitä ennen. Molemmat lajikkeet talvehtivat suojattuina II-vyöhykkeellä.
Puksipuut viihtyvät puolivarjossa ja auringossa ja ne vaativat keskimääräisen kastelun ja lannoituksen. Juuristo on hyvin lähellä pintaa. Puita ei saa leikata liian myöhään kesällä, sillä uudet kehittyvät versot eivät tuolloin ehdi vahvistua ja "puutua" ennen talven tuloa. Useimmat talvikuolemat aiheutuvat kevätahavasta ja puksipuut vaativatkin tehokasta suojausta kevätauringon poltteelta. Keväällä kasvin herätessä talven jäljiltä sen juuristo saattaa olla yhä roudassa ja veden saanti mahdotonta. Puksipuun juuria kannattaa kastella haalealla vedellä lumien sulamisaikaan ja nopeuttaa siten roudan sulamista. Minkään lajikkeen talvenkestävyyttä ei voida taata edes eteläisimmässä Suomessa.
Hyötykäyttö.
Puksipuiden hienosyinen puuaines on suosittua puutöissä ja soittimien osina.
Vuorimänty

Vuorimänty ("Pinus mugo") on Euroopan vuoristoissa kasvava mäntyjen sukuun kuuluva ainavihanta havupuu. Levinneisyysalueeseen kuuluu Pyreneet, Alpit, Karpaatit, Apenniinien pohjoisosat ja Balkanin niemimaan vuoristot. Kasvupaikat ovat yleensä 1 000–2 200 metrin korkeudella, satunnaisesti niin alhaalla kuin 200 metriä levinneisyysalueen pohjoisosissa Puolassa ja Saksassa ja korkeimmillaan 2 700 metriä levinneisyysalueen eteläosissa Bulgariassa.
Vuorimänty on pensasmainen, yleensä 1–3 metrin, parhaimmillaan 5 metrin korkuinen. Neulaset ovat 3–8 senttimetrin pituisia ja kävyt 2–5 senttimetrin pituisia.
Vuorimänty jaetaan kahteen alalajiin:
Koristekasvikäyttö.
Vuorimänty on suosittu koristekasvi. Suomessa vuorimäntyä käytetään tienvierusviheriöillä tai tonttien reunoilla pensasaitoja korvaavana koristekasvina.
After Forever

After Forever oli vuonna 1995 perustettu hollantilainen, sinfonista metallia soittava yhtye, joka lopetti toimintansa vuonna 2009.
Historia.
After Forever sai alkunsa Apocalyps-nimisenä 1995, jolloin sen musiikki oli lähinnä death metalia. Yhtyeen tyyli muuttui 1997 laulaja Floor Jansenin liittymisen myötä lähemmäs goottimetallia. Silloinen kokoonpano oli Floor Jansen, Mark Jansen, Sander Gommans, Luuk van Gerven, Jack Driessen ja Joep Beckers. 1999 he alkoivat kirjoittaa omaa materiaalia ja nauhoittivat kaksi demoa, "Ephemeralin" ja "Wings of Illusionin", joista jälkimmäinen herätti Transmission Recordsin huomion. After Forever allekirjoitti heidän kanssaan levytyssopimuksen.
Ensimmäinen levy "Prison of Desire" nauhoitettiin 2000 ja se ilmestyi samana vuonna. Albumi sai jonkinlaista suosiota Euroopassa. Vuoden lopussa rumpali Joep Beckers ja kosketinsoittaja Jack Driessen lähtivät. Heidän tilalleen pestattiin rumpuihin André Borgman ja koskettimiin Lando van Gils.
Seuraavana vuonna ilmestyi kakkosalbumi "Decipher". Floor Jansen vieraili Arjen Lucassenin Ayreon-projektissa. 2002 kitaristi ja biisinikkari Mark Jansen jätti AF:n musiikillisten erimielisyyksien johdosta ja perusti myöhemmin Epican. Hänen tilalleen tuli Bas Maas. Seuraavan vuoden puolella After Foreverilta ilmestyi EP/DVD "Exordium".
2004 ilmestyi konseptialbumi "Invisible Circles". Seuraava levy oli 2005 julkaistu "Remagine". Tämän jälkeen yhtyeestä lähti kosketinsoittaja Lando van Gils, jonka tilalle tuli Joost van den Broek.
Maaliskuussa 2006 After Forever lähti Transmission Recordsilta, pettyneenä sen yhtyeelle antaman tuen ja promootion vähyyteen. Lokakuussa AF teki sopimuksen metallimusiikkiin erikoistuneen Nuclear Blastin kanssa.
After Foreverin uusi levy ilmestyi huhtikuussa 2007.
Vuonna 2008 yhtye piti vuoden tauon vedoten Sander Gommansin terveydentilaan.
Helmikuun 6. päivänä 2009 ilmoitettiin yhtyeen lopettamisesta. Päätöksen syynä kerrottiin jäsenten kadottaneen mielenkiintonsa ja energiansa jatkaa yhtyeen taivalta.
Bar mitsva

 
Bar mitsva ( käytetään myös translitteraatiota "bar mitzva") on juutalainen juhla ja siirtymäriitti, jota vietetään, kun juutalainen poika saavuttaa 13 vuoden iän ja hän tulee uskonnollisesti täysi-ikäiseksi. Tytöille vastaava juhla järjestetään jo 12-vuotiaana ja on nimeltään bat mitsva (בת מצוה). Seremoniassa pojasta tulee "bar mitsva" (’lain poika’ tai ’käskyn poika’), tytöstä vastaavasti "bat mitsva" (’lain tytär’ tai ’käskyn tytär’).
Ennen kuin lapsi on bar mitsva tai bat mitsva -iässä, on vanhempien vastuulla, noudattaako hän juutalaista lakia ja perinteitä. Uskonnollisesti täysi-ikäiseksi tulemisesta alkaen nuori on itse vastuussa lain, perinteiden ja juutalaisen etiikan noudattamisesta. Hän saa myös oikeuden osallistua täysivaltaisesti juutalaiseen jumalanpalvelukseen: hänet voidaan kutsua lukemaan Tooraa ja hän voi olla osa minjania. Juutalaisen lain mukaan hän on myös teoriassa riittävän vanha solmimaan avioliiton.
Bar mitsva -juhlan vieton perinne syntyi keskiajalla. Juhlan viettotavat vaihtelevat seurakunnittain. Tavallisesti poika lukee 13. syntymäpäiväänsä seuraavana sapattina synagogassa kappaleen Toorasta ja haftarasta eli laista ja profeetoista. Tyttöjen vastaava juhla kehittyi vasta myöhemmin, mutta nykyään useimmat muut kuin ortodoksijuutalaiset juhlivat tytön tulemista bat mitsvaksi samoin kuin pojankin. Yleensä juhlan viettoa jatketaan kotona: kutsutaan vieraita ja annetaan lahjoja. Nuori voi saada lahjaksi esimerkiksi ensimmäisen rukousviittansa, tallitin.
Invisible Circles

Invisible Circles on After Foreverin vuonna 2004 ilmestynyt albumi. Se on konseptialbumi, joka näkökulmaa vaihdellen käsittelee rikkinäisessä perheessä kasvamaan joutuvan lapsen vaikeuksia.
tuotanto: Sascha Paeth ja Miro
äänitys ja engineering: Miro Gate-studioilla, Wolfsburgissa elokuussa 2003
Kamptotesiini

Kamptotesiini on aasialaisesta Camptotheca acuminata -puusta eristetty luonnonaine, joka estää topoisomeraasi I -entsyymiä ja sillä on huomattava teho moniin syöpäkasvaimiin. Kliinisissä tutkimuksissa se on osoittautunut liian toksiseksi, mutta sen vesiliukoisemmat analogit topotekaani ja irinotekaani ovat paremmin siedettyjä ja käytössä solunsalpaajina.
Kamptotesiinin kemiallinen kaava on C20H16N2O4, moolimassa 348.36 g/mol, sulamispiste 260 °C ja CAS-numero 7689-03-4. Aine on veteen liukenematonta.
059

059 oli 1980- ja 1990-luvuilla suosittu maksullinen keskustelupuhelinnumero, jonne ihmiset pystyivät soittamaan anonyyminä keskustellakseen mistä tahansa asioista muiden linjalla olevien kanssa. 
Palvelu toimi samalla periaatteella kuin puhelinneuvottelu toimii nykyään. Kenen tahansa oli mahdollista soittaa numeroon 059 ja liittyä keskustelulinjalle, jossa ihmiset yleensä hakivat treffiseuraa tai keskustelivat milloin mistäkin ajankohtaisesta asiasta. Palveluna 059 vastasi nykyajan chat-palveluja tai Internetin keskustelufoorumeja, mutta oli verraten kallis muiden paikallis- ja kaukopuhelujen hintatasoon nähden.
Topotekaani

Topotekaani on luonnonaine kamptotesiinin johdos, jota käytetään lääkeaineena munasarjasyövän tai pienisoluisen keuhkosyövän hoitoon. Topotekaanin vaikutus kohdistuu topoisomeraasi-I-entsyymiin ja sitä kautta kasvainten kasvu estyy. Topotekaania myydään kauppanimellä Hycamtin®.
Topotekaanin kemiallinen kaava on C23H23N3O5, moolimassa 421.4458 g/mol ja CAS-numero 123948-87-8.
Darold Williamson

Darold Williamson (s. 19. helmikuuta 1983 San Antonio, Teksas) on yhdysvaltalainen 400 metrin juoksija.
Williamson voitti maansa juniorimestaruuden 400 metrin juoksussa 2002. Samana vuonna hän voitti matkan nuorten maailmanmestaruuden ajalla 45,37. Vuonna 2004 hän sijoittui Yhdysvaltain olympiakarsinnoissa neljänneksi, joten hän ei selvinnyt Ateenan olympialaisiin henkilökohtaiselle matkalle, mutta valittiin Yhdysvaltain viestijoukkueeseen. Viestijoukkue voitti kisoissa olympiakultaa ajalla 2.55,91 Williamsonin juostessa ankkuriosuuden. Helsingin MM-kisoissa 2005 Williamson sijoittui henkilökohtaisella matkalla seitsemänneksi ajalla 45,12 ja oli mukana maailmanmestaruuden voittaneessa viestijoukkueessa. 11. helmikuuta 2006 Williamson oli mukana joukkueessa, joka juoksi 4 x 400 metrin viestijuoksussa uuden sisäratojen maailmanmestaruuden ajalla 3.01,96.
Irinotekaani

Irinotekaani (C33H38N4O6) on solunsalpaaja, jonka syöpäsolujen kasvua estävä vaikutus perustuu topoisomeraasi 1 -entsyymin estoon. Sitä käytetään erityisesti paksusuolen syövän hoitoon yhdessä muiden syöpälääkkeiden kanssa. Irinotekaania markkinoi Pfizer-lääkeyhtiö kauppanimellä Camptosar®. Irinotekaani tunnetaan myös koodilla: CPT-11. Irinotekaani on luonnonaine kamptotesiinin johdos.
Beit Hanun

Beit Hanun () on kaupunki Gazan kaistan koillisosassa. Vuoden 2017 arvion mukaan kaupungissa asui 51 615 henkilöä.
Historia.
Vuonna 1239 lähellä Beit Hanunia käytiin taistelu, jossa aijubidikenraali 1229 Šudža al-Din Uthman al-Kurdin johtamat joukot löivät Navarran kuningas Thibaut I:n ristiretkeläiset. Toisen maailmansodan aikana akselivallat pudottivat kylään joitakin ilmapommeja. Israelin itsenäisyyssodan aikana 22. lokakuuta 1948 juutalaisten joukkojen onnistui vallata kylä egyptiläisiltä, mikä pakotti egyptiläiset vetäytymään Ashdodista.
Israelin mukaan alue on vahvaa Hamasin kannatusaluetta, minkä vuoksi sieltä on kohdistunut kuuden kilometrin päässä olevaan Länsi-Negevissä sijaitsevaan Sderotiin Israelin puolelle kotitekoisten kassam-rakettien iskuja, joihin Israel on vastannut sotilasoperaatioilla. Israelin puolustusvoimien tulitus surmasi 8. marraskuuta 2006 Beit Hanounissa 19 ihmistä. YK nimitti arkkipiispa Desmond Tutun johtaman ryhmän tutkimaan tapahtunutta.
Israelin armeija suoritti "Protective Edge" nimisen sotilasoperaation joka kesti 8. heinäkuuta – 26. elokuuta 2014 välisen ajan. Operaation aikana kuoli lähes sata ihmistä. Sen infrastruktuuri: sähkö-, vesi ja tieverkosto vaurioituivat pahasti. Noin 70 prosenttia Beit Hanunin rakennuksista tuhoutui. Kunnanvaltuuston arvioiden mukaan kunnallisten rakennusten vaurioiden korjaaminen maksaa 500 000 dollaria.
Israelin joukot etenivät kaupunkiin Gazan sodan yhteydessä vuonna 2023 ja kaupungin kuvailtiin tuhoutuneen kokonaan taistelujen aikana.
Väestö.
Beit Hanunin asukasluku oli Palestiinan tilastokeskuksen vuoden 2017 arvion mukaan 51 615. Vuonna 2006 vastaava lukema oli 32 187.
Grand Declaration of War

Grand Declaration of War on norjalaisen black metal -yhtye Mayhemin toinen studioalbumi, joka julkaistiin 6. kesäkuuta 2000. Levyn tyylilaji on kuitenkin lähempänä progressiivista ja avant-garde metalia black metalin jäädessä taka-alalle. "Grand Declaration of War" on konseptialbumi, jonka sanoitusten aiheena ovat sota ja maailmanloppu. Levyllä on myös piilotettu kappale, jonka saa kuuluviin kuuntelemalla kappaleen ”Completion in Science of Agony (Part II of II)” väärinpäin. Piilokappale on myös saatavilla Mayhemin kotisivuilta.
Albumista julkaistaan vinyylipainos 5. joulukuuta 2025 Season of Mistin kautta.
Paklitakseli

Paklitakseli, C47H51NO14, (taksoli) on Pohjois-Amerikan länsirannikolla kasvavan lännenmarjakuusen ("Taxus brevifolia") nilasta eristetty diterpeenirakenteinen solunsalpaaja, jonka tuottaa endofyyttinen kotelosieni "Taxomyces andreanae". Paklitakseli sitoutuu mikrotubulusten tubuliiniproteiiniin ja stabiloi mikrotubulusten rakennetta sekä estää niiden fysiologista purkautumista ja normaalia toimintaa mitoosin aikana. Niiden vaikutuksesta mikrotubulukset polymeroituvat liiaksi, syöpäsolun jakautumiskehitys pysähtyy ja apoptoosi käynnistyy.
Paklitakselia käytetään monien kasvainten, kuten munasarjan, rintarauhasen, keuhkojen, ruokatorven ja kaulan alueen syövän hoidossa.
Doketakseli on paklitakselin puolisynteettinen analogi, jonka esiaste 10-deasetyylibakkatiini III on eristetty euroopanmarjakuusen ("Taxus baccata") neulasista.